La jornada estarà marcada per la delimitació de zones de venda de llibres i roses, el distanciament social i els controls de seguretat i d'higiene
La Cambra del Llibre de Catalunya i el Departament de Cultura organitzen el Dia del Llibre i de la Rosa, que a causa de la pandèmia de la COVID- 19 enguany se celebrarà el 23 juliol.
Donades les circumstàncies, i per tal d'assolir les màximes garanties sanitàries, tant per als professionals com per als ciutadans, la diada comptarà amb la participació exclusiva del sector professional del llibre i de la rosa.
Amb aquest nou enfoc de la jornada es pretén controlar la delimitació de zones de venda de llibres i roses, garantir el distanciament social i permetre realitzar controls de seguretat i d'higiene.
Per garantir una diada segura per a tothom, s'insta la ciutadania a participar d'una festa del llibre i de la rosa de proximitat, al propi municipi o barri i evitar desplaçaments.
Durant tota la jornada, tant en espais tancats com en les llibreries com a l'aire lliure, caldrà garantir la distància física interpersonal de seguretat i l'ús de mascareta serà obligatori per a tothom.
A més, es controlaran els accessos als establiments, els fluxos de circulació i l'aforament per tal d'evitar aglomeracions.
Les llibreries seguiran els protocols de la Guia per a llibreries, ja aprovat el PROCICAT.
D'altra banda, cada ajuntament pot col·laborar en la definició de la diada al seu municipi i la cerca d'ubicacions òptimes per garantir la seguretat de tothom i, per tal de fer front a la calor previsible durant la jornada, s'han previst permisos d'eixamplament d'horaris per tal que la diada s'allargui en horari nocturn.
La signatura d'autors és una de les activitats que genera més concentracions i per això se n'ha establert un protocol particular.
En aquest sentit, durant tota la setmana s'informarà de les signatures de llibres, que hauran de ser demanades prèviament per tal ser recollides a llibreries des del dilluns previ a la diada, o a les parades, també amb citació prèvia.
D'altra banda, s'anunciaria amb temps la graella de signatures durant el mateix dia 23 de juliol per tal d'evitar aglomeracions.
Les cues no podran ser de més de 30 persones per garantir-ne la separació de seguretat.
A la capital de Catalunya, ateses les seves característiques, les parades de llibres seran davant la llibreria o en el punt més proper possible en cas de dificultat tècnica objectiva.
De fet, es mantenen les parades previstes per a la celebració de la diada d'enguany de Sant Jordi, el 23 d'abril, en ubicacions més o menys habituals i per tant conegudes per la ciutadania, els clients i els proveïdors.
La majoria de parades continuaran properes a les llibreries físiques, cosa que implica facilitar-ne la logística.
A Barcelona, es disposarà d'una ubicació comuna en l'espai central del Passeig de Gràcia, en trams que comencen a la Plaça de Catalunya, per tal d'acollir el màxim de parades de qui habitualment les té en el circuit cèntric de la ciutat.
Tot aquest espai esdevindrà una zona absolutament perimetrada per tal de controlar-ne, per trams, l'afluència, l'aforament i les distàncies de seguretat.
Acord amb tots els agents implicats
La consellera de Cultura, Mariàngela Vilallonga, treballa des del 14 de maig amb el sector del llibre i el de la rosa, així com amb l'Ajuntament de Barcelona, amb l'objectiu de garantir la celebració de la diada segura arreu de Catalunya.
També s'ha treballat amb les administracions locals per a la tria d'espais idonis on posar les parades, evitar aglomeracions i respectar els aforaments.
La Cambra del Llibre de Catalunya i el Departament de Cultura han col·laborat en la redacció d'un pla general d'actuació en l'àmbit de l'espai públic, que ha aprovat el Comitè Tècnic de Món Local i, posteriorment, el Pla Territorial de Protecció Civil de Catalunya (PROCICAT).
Se celebrarà el 23 de juliol amb totes les garanties sanitàries